Mees läks õue, pidi teega tegutsema hakkama. Istun arvuti juures, aknad on lahti. Varsti kuulen mingeid kilkse ja kõlkse. No ju tulid tal teised mõtted pähe ja täna kvalifitseerus ta siis sepaks.    Vaikus. Aga aeg-ajalt ikka kuulen seda mitte eriti tugevat kolinat.  Veidi hiljem oleks tegu nagu kastrulikolinaga. Sa pagan. Kas uks oli lahti jäänud ja naabrite kass mu lihapoti juurde pääsenud? Igasugu rohelistest quichedest ja muudest lahtistest ja kinnistest pirukatest, ühe- ja mitmepajaroogadest ja hautistest oli elamine nii vesiseks muutunud, et otsustasin korraliku ahjuprae teha ja nüüd pistab üks hulkuv kassiroju selle nahka:(    Heee:DDD Meil pole kamin. Meil on linnulõks.  Algul ei saanud arugi, kes seal sedasi müttab, ainult tuhakeeris paistis.  Hõikasin mehe appi ja seekord tõin fotoka ka, sest möödunud-aastane part jäi pildistamata. Varblane!!! Ja mis imetrikiga ta selle pika sõidu sealt ülalt alla tegi? Korstnal müts peas ja sädemepüüdjad võrgud ja puha. Ja mina teda sinna kaminasse ei toppinud:)))  Kui ma veidi kaminaust paotasin, et mees saaks käe sisse pista, lendas see nõgikikas mikroava kaudu, nii, et tuhajutt taga kõigepealt oma maniskit puhastama mu valgetesse kardinatesse ja siis aknalauale. Ikka päris rääbakas nägi ta algul välja:)